राष्ट्रपति मुर्मू बोलीं- हरियाणा की पहचान दूध-दही, तभी प्रदेश खेलों में नंबर वन, डेयरी इंडस्ट्री में आगे आएं नौजवान
राष्ट्रपति द्रौपदी मुर्मू ने आज हरियाणा के करनाल जिले में NDRI के दीक्षांत समारोह में शिरकत की। इस समारोह में राष्ट्रपति ने सर्वश्रेष्ठ 6 विद्यार्थियों को दिए स्वर्ण पदक बांटे और समारोह में बुलाने के लिए आभार जताया।
राष्ट्रपति द्रौपदी मुर्मू ने आज हरियाणा के करनाल जिले में NDRI के दीक्षांत समारोह में शिरकत की। इस समारोह में राष्ट्रपति ने सर्वश्रेष्ठ 6 विद्यार्थियों को दिए स्वर्ण पदक बांटे और समारोह में बुलाने के लिए आभार जताया। उनका हेलिकॉप्टर NDRI करनाल में ही लैंड हुआ था, जहां से वे सीधा समारोह स्थल पर पहुंचीं।
मुख्यमंत्री मनोहर लाल, राज्यपाल बंडारू दत्तात्रेय, केंद्रीय कृषि मंत्री नरेन्द्र सिंह तौमर सहित अन्य केंद्रिय मंत्रियों ने राष्ट्रपति का स्वागत किया। कार्यक्रम में अपने संबोधन के दौरान उन्होंने कहा कि हरियाणा की पहचान दूध-दही के खाने से रही है और इसी वजह से हरियाणा खेलों में भी नंबर वन है।
हमारे धार्मिक ग्रंथों में भी दूध को अमृत के समान बताया गया: राष्ट्रपति 
राष्ट्रपति मुर्मू ने अपने संबोधन में NDRI की टीम को बधाई दी और कहा कि दूध से बने खाद्य पदार्थ हमारी संस्कृति का हिस्सा रहे हैं। मां के दूध के साथ गाय का दूध स्वास्थ्य वर्धक माना गया। दूध अमृत के समान है। दूध को पवित्र माना जाता है। इसलिए दूध से देवताओं का अभिषेक किया जाता है।
आज भी हरियाणा में पतिव्रता महिलाओं को बुजुर्ग दूधो नहाओ और पूतो फलो का आशीर्वाद देते हैं। भारतीय परंपराओं में पशुओं को सौभाग्य का प्रतीक माना गया है। हमारे धार्मिक ग्रंथों में पशुओं खासतौर पर गाय की महत्ता पर जोर दिया गया है। उन्होंने उदाहरण देते हुए कहा कि देश और प्रदेश में हरियाणा की पहचान दूध-दही के खाने से रही है और इसी वजह से हरियाणा खेलों में भी नंबर वन है।
भारत दुनिया का सबसे ज्यादा दूध उत्पादक देश
राष्ट्रपति ने अपने संबोधन ने कहा कि डेयरी उद्योग खाद्य सुरक्षा में बड़ा योगदान दे रहा है। भारत दुनिया का सबसे ज्यादा दूध उत्पादन कर रहा है। दूध उत्पादन में 22 प्रतिशत हिस्सा है। डेयरी का भारतीय GDP में 5 प्रतिशत योगदान है। उन्होंने कहा कि हरियाणा का दुग्ध उत्पादन 1127 ग्राम प्रति व्यक्ति है। इसे और बढ़ाने के लिए संस्थान प्रयासरत है।
डेयरियों में 70 प्रतिशत भागीदारी महिलाओं की
राष्ट्रपति ने कहा कि आज डेयरियों में 70 प्रतिशत भागीदारी महिलाओं की है। आज डिग्री लेने वालों में भी एक तिहाई लड़कियां, गोल्ड मेडल लेने वालों में 50 प्रतिशत लड़कियां हैं। महिलाओं को निर्णय लेने और नेतृत्व के लिए भी समान अधिकार व समान अवसर मिलना चाहिए। इसके लिए महिलाओं को अधिक अवसर उपलब्ध कराए जाने चाहिएं। महिलाओं को डेयरी उद्योग के लिए आसान कर्ज और बाजार की सुविधा उपलब्ध कराने की दिशा में काम करना चाहिए।
राष्ट्रपति ने चिंता भी व्यक्त की
राष्ट्रपति मुर्मू ने चिंता व्यक्त की कि इस वक्त तापमान में जो बदलाव आ रहे हैं, चारे की समस्या है, इससे निपटने की दिशा में काम करना होगा। क्योंकि यह बहुत बड़ा चैलेंज है। डेयरी से ग्रीन हाउस के खतरों को कम किया जा सकता है।
विद्यार्थियों से किया आग्रह
उन्होंने विद्यार्थियों से आग्रह किया कि वह हर वक्त नया सीखने के लिए लगे रहें। आप डेयरी में उद्यमी बनें। डेयरी में उद्योग की बहुत संभावना हैं। इस दिशा में सरकार भी काम कर रही है। इसलिए आप भी इन योजनाओं का लाभ लेकर इस दिशा में अपने कदम बढ़ाएं।
542 स्नातकों को उपाधियां प्रदान की
दीक्षांत समारोह में कुल 542 डिग्रियां दी गईं, जिनमें 77 बीटेक, 307 परास्नातक और 158 PHD स्टूडेंट शामिल रहे। जिन विद्यार्थियों ने परीक्षाओं में सर्वश्रेष्ठ अंक प्राप्त किए हैं, उन्हें गोल्ड मेडल तथा योग्यता प्रमाण पत्र भी दिए गए। कार्यक्रम के बाद राष्ट्रपति अपने हेलिकॉप्टर से सीधे हिसार के चौधरी चरण सिंह हरियाणा कृषि विश्वविद्यालय के दीक्षांत समारोह के लिए रवाना हो गईं।
हरियाणा के मंत्री, सांसद व अधिकारी रहे मौजूद
NDRI के इस दीक्षांत समारोह में राज्यपाल बंडारू दत्तात्रेय, मुख्यमंत्री मनोहर लाल, केंद्रीय कृषि मंत्री नरेन्द्र सिंह तोमर, केंद्रीय मंत्री मत्स्यपालन पशुपालन एवं डेयरी मंत्रालय परशोत्तम रुपाला, केंद्रीय राज्य मंत्री कृषि एवं किसान कल्याण मंत्रालय कैलाश चौधरी, करनाल के सांसद संजय भाटिया, विधायक हरविन्द्र कल्याण, रामकुमार कश्यप, धर्मपाल गोंदर, शमशेर सिंह गोगी, भाजपा के जिलाध्यक्ष योगेन्द्र राणा, मुख्यमंत्री के प्रतिनिधि संजय बठला, मेयर रेनू बाला गुप्ता, मीडिया कोआर्डिनेटर जगमोहन आनंद मौजूद रहे।